Document ID: 32014R0804

REGOLAMENT TA' IMPLIMENTAZZJONI TAL-KUMMISSJONI (UE) Nru 804/2014
tal-24 ta' Lulju 2014
li jidderoga mir-Regolament (KE) Nru 1122/2009 fir-rigward tat-tnaqqis tal-ammonti tal-għajnuna għat-tressiq tard ta' applikazzjonijiet uniċi u applikazzjonijiet għall-allokazzjoni tad-drittijiet għall-pagamenti b'relazzjoni għal ċerti żoni tal-Italja milquta minn għargħar fl-2014
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b'mod partikolari l-Artikolu 142(c) tiegħu,
Billi:
(1)
Ir-Regolament tal-Kummissjoni (KE) Nru 1122/2009 (2) jipprovdi, fl-Artikoli 23(1) u 24, għal tnaqqis li għandu jiġi applikat f'każ ta' tressiq tard ta' applikazzjoni unika kif ukoll ta' dokumenti, kuntratti jew dikjarazzjonijiet li huma kostituttivi għall-eliġibbiltà tal-għajnuna, u ta' applikazzjoni għall-allokazzjoni tad-drittijiet għall-pagamenti.
(2)
Skont l-Artikolu 11(2) u l-Artikolu 15(1) tar-Regolament (KE) Nru 1122/2009, l-Italja stabilixxiet il-15 ta' Mejju 2014 bħala l-aħħar ġurnata li fiha jistgħu jitressqu l-applikazzjonijiet uniċi u l-applikazzjonijiet għall-allokazzjoni tad-drittijiet għall-pagamenti għall-2014.
(3)
Fit-3 ta' Mejju 2014 ċerti partijiet tar-reġjun Taljan tal-Marche kienu soġġetti għal xita eċċezzjonali li wasslet għal għargħar, ħsarat fl-infrastruttura, valangi, l-evakwazzjoni taċ-ċittadini, kif ukoll ħsarat f'azjendi u koltivazzjonijiet agrikoli.
(4)
Din is-sitwazzjoni affettwat il-kapaċità tal-applikanti li jressqu l-applikazzjonijiet uniċi u l-applikazzjonijiet għall-allokazzjoni tad-drittijiet għall-pagamenti marbuta ma'pakkett agrikolu fil-muniċipalitajiet affettwati mill-għargħar fil-limiti ta' żmien stipulati fl-Artikolu 11(2) u l-Artikolu 15(1) tar-Regolament (KE) Nru 1122/2009.
(5)
B'deroga mill-Artikolu 23(1) u l-Artikolu 24 tar-Regolament (KE) Nru 1122/2009 huwa għalhekk xieraq li ma japplikax tnaqqis għat-tressiq tard ta' applikazzjonijiet uniċi u applikazzjonijiet għall-allokazzjoni tad-drittijiet għall-pagamenti fir-rigward ta' dawk il-bdiewa li ressqu l-applikazzjonijiet tagħhom marbuta ma' mill-anqas pakkett agrikolu wieħed fi ħdan il-muniċipalitajiet definiti mill-Italja bħala soġġetti għal għargħar gravi fir-reġjun ta' Marche sa mhux aktar tard mid-9 ta' Ġunju 2014.
(6)
Minħabba li d-derogi għandhom ikopru l-applikazzjonijiet uniċi u l-applikazzjonijiet għall-allokazzjoni tad-drittijiet għall-pagamenti għas-sena tal-għajnuna 2014, huwa xieraq li dan ir-Regolament japplika retroattivament.
(7)
Il-miżuri previsti f'dan ir-Regolament huma konformi mal-opinjoni tal-Kumitat ta' Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
B'deroga mill-Artikolu 23(1) tar-Regolament (KE) Nru 1122/2009, fir-rigward tas-sena ta' applikazzjoni 2014, ma għandu japplika l-ebda tnaqqis għat-tressiq tard għal dawk il-bdiewa fir-reġjun Taljan tal-Marche li ressqu applikazzjoni unika marbuta ma' mill-anqas pakkett agrikolu wieħed fi ħdan il-muniċipalitajiet ta' Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle jew Osimo sa mhux aktar tard mid-9 ta' Ġunju 2014. Applikazzjonijiet uniċi bħal dawn, li jitressqu wara d-9 ta' Ġunju 2014, se jitqiesu mhux ammissibbli.
Artikolu 2
B'deroga mill-Artikolu 24 tar-Regolament (KE) Nru 1122/2009, fir-rigward tas-sena ta' applikazzjoni 2014, ma għandu japplika l-ebda tnaqqis għas-sottomissjoni tard għal dawk il-bdiewa fir-reġjun Taljan tal-Marche li ressqu applikazzjoni għall-allokazzjoni tad-drittijiet għall-pagamenti marbuta ma' mill-inqas pakkett agrikolu wieħed fi ħdan il-muniċipalitajiet ta' Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle jew Osimo sa mhux aktar tard mid-9 ta' Ġunju 2014. Applikazzjonijiet bħal dawn li jitressqu wara d-9 ta' Ġunju 2014, se jitqiesu mhux ammissibbli.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Lulju 2014.

Labels: 18
15
6
20